5 Maniere on VANDAG in jou huwelik te belê en FENOMINALE resultate te beleef! - INTIEM
Die artikel word met trots aan jou gebring deur Marriage Capsule… Your Marriage Matters! Vir nog idees, sowel as inligting oor die INTIEM-Marriage Capsule 7 weke uitdaging, volg die skakel aan die einde van die artikel.
Die grootste verskil tussen huismaats en huweliksmaats is die manier waarop paartjies hul huwelik se emosionele bankrekening bestuur. Hoe lyk julle bankbalans?
Een van die gevaarlikste foute wat 'n mens kan maak, is om te dink dat jou huwelik vanself gaan "gebeur". Voor jy jou oë uitvee ontdek jy dat julle skielik meer huismaats as huweliksmaats is. Baie paartjies beplan hul troudag tot in die fynste besonderhede om seker te maak dat niks skeefloop nie. Hulle glo dat wat volg, vanself sal gebeur en al wat hulle hoef te doen, is om in die huweliksbootjie te dryf sonder enjin of spaan. Ja, 'n huwelik het wel baie genade nodig, maar as jy jou huwelik nét aan genade oorlaat, gaan jy jou lelik huwelik vasloop. Ons vertel jou hoe om hierdie probleem te vermy en weg te beweeg van die gevaarsone waar julle huismaats in plaas van huweliksmaats is.
Die lys van maniere waarop jy dit kan doen, is eindeloos, maar hier is een praktiese wenk wat jy vandag kan toepoas:
Gee jou maat elke dag minstens tien minute van jou onverdeelde aandag. Tyd is een van die belangrikste beleggings wat jy in jou huwelik kan maak. Ja, natuurlik streef elke paartjie daarna om elke dag ure lank te gesels, maar in ons dolle gejaag is dit nie altyd haalbaar nie. Skep dus 'n ritueel waar julle byvoorbeeld smiddae ná werk net tien minute lank afskakel van alle tegnologie of die kinders se versoeke, en net saam 'n glas wyn ingooi of in die kamer sit en gesels terwyl julle jul werksklere uittrek. Kyk na mekaar, luister na mekaar en maak mekaar jul eerste prioriteit bó absoluut álles.
Hier is 'n spesifieke manier waarop jy dit kan doen:
Leef met dankbaarheid teenoor God vir jou maat. Jou huweliksmaat kom van nêrens anders nie, as direk uit God se hand. Dank Hom daarom vir die wonderbaarlike manier waarop Hy julle paaie laat kruis het. God het ook 'n spesifieke plan in gedagte gehad toe Hy julle saamgevoeg het. Julle is dalk teenoorgestelde pole (wat 'n magdom konfliksituasies tot gevolg het), maar só vul julle mekaar op 'n baie spesiale manier aan. Dank God dus vir alles aan jou maat wat vir jou kosbaar is, maar ook vir alles wat jou irriteer. Maak ook 'n punt daarvan om God vir jou maat te bedank in sy/haar teenwoordigheid.
Hier is hoe jy vandag op 'n fisieke vlak in jou huwelik kan belê:
Verminder die sentimeters tussen julle. Maak 'n punt daarvan om mekaar nié te veel persoonlike ruimte te gee nie! Ja, enige mens het soms sy persoonlike ruimte nodig, maar maak seker daar is nie te veel daarvan tussen julle nie. Wanneer julle die opsie het om op verskillende rusbanke televisie te kyk of saam op 'n klein bankie te sit, kies eerder die oënskynlik ongemakliker opsie sodat julle lyf teen lyf kan sitlê. Staan by mekaar in 'n sosiale omgewing in plaas van elkeen in sy eie hoek van die vertrek.
Maak vandag die besluit om op 'n finansiële vlak in jou huwelik te belê:
Stel 'n begroting vir date night. Dit moet deel van jul maandelikse uitgawes wees, soos boet se tennislesse en sussie se dramaklasse. Maak die begroting ook ruim genoeg sodat julle verskillende tipes dates kan beproef (nie elke keer pizza en wyn op die sitkamerbank nie – hoewel daar niks fout is hiermee nie!).
As jy 'n positiewe houding jeens jou huwelik het, is die stryd halfpad gewonne. Moenie saam-kla oor jou maat langs die braaivleisvuur of by die girls night wees positief oor jou huwelik. Om die waarheid te sê, skep 'n daaglikse gewoonte om positiewe interaksies met jou maat te hê. Sê dankie, gee komplimente, en neem tyd om dinge uit te lig wat jou maat goed sal laat voel.